Promosi Maksiat Dan Buka Aib Sendiri 


Iman seseorang telah disepakati oleh para ulama boleh menaik dan menurun berdasarkan 
perlakuan di dalam kehidupan sehariannya. Jika dia memenuhkan ruang kehidupannya dengan dosa, 
keimanan akan menurun, memberi kesan kepada seluruh amalan. 

Solat menjadi tidak khusyu' dan berat, demikian amalan kebaikan dirasa membosankan dan teramat 
menjemukan. Perasaan kesal dan rasa bersalah atas pelakuan dosa pula akan semakin pudar, 
hasilnya, keimanan di dalam hati menjadi semakin malap tanpa sinar. 

Dosa dan pahala boleh bercambah dengan mudah, tanpa kawalan dan kesedaran sebaiknya, catatan 
amalan seseorang mungkin mengejutkannya di hari pembalasan kelak, sama ada disebabkan dosa 
yang di luar jangkaan atau timbunan pahala yang tidak disangka. Jika ia pahala, alhamdulillah, namun 
bagaimana jika dosa yang memenuhi buku catatan amalan? 

Melalui artikel ini, sekadar ingin mengingatkan kita semua agar lebih peka terhadap salah satu punca 
percambahan dosa. Malah dosa yang kecil boleh berubah wajah kepada 'Kabair' (dosa besar) 
akibatnya. Tujuan tulisan ini tidak lain agar kita semua dapat lebih berhati-hati terhadap dosa yang 
tidak disedari sedang dipromosi dan disebarkan. 

FILEM. DRAMA DAN DOSA 

Perlu kita semua fahami, manusia selain Rasulullah s. a. w tidak akan dapat lari dari dosa. Paling 
kurang dosa-dosa kecil. Sebagai contoh, dosa-dosa kecil amat mudah diperolehi apabila kita 
menonton televisyen sama ada melalui tontonan aurat lelaki atau wanita di dalam siri drama, filem, 
iklan, hatta berita. 

Dosa kecil juga boleh berlaku sekiranya seseorang itu melalaikan tanggungjawab agama yang lain dan 
pelbagai lagi kekurangan kerananya. 

Telah dibincang panjang lebar oleh ulama Islam, televisyen dan filem adalah neutral, jika digunakan 
untuk tujuan kebaikan, maka pahala diperolehi, jika keburukan, dosa tentunya. 

Sudah menjadi norma hari ini, hampir semua keluarga mempunyai televisyen walau setinggi manapun 
tahap keilmuan agamanya. Jika tiada televisyen, internet juga turut memasuki kebanyakan rumah 
umat Islam hari ini, segala jenis filem dapat ditontoni melaluinya. 

Saya bersetuju dan tertarik dengan seruan para ilmuan dan pendakwah agar kita memboikot Yahudi 
Zionis dengan memboikot segala jenis hiburan melalaikan di televisyen atau internet, kerana itu 
adalah antara agenda penting mereka dalam merosakkan umat Islam. 

Namun begitu, sebahagian pendakwah ini mungkin terlupa menyedarkan, bahawa filem-filem dan 
drama yang biasanya 'box Office' karya Hollywood juga adalah karya hedonisme Barat dan Yahudi 
Zionis. Itu juga sepatutnya diboikot. 

Namun, desakan nafsu dan syaitan kerap mendorong sebahagian kita untuk terus melihat kisah-kisah 
paparan kreativiti karyawan Barat ini. Walau kita tahu ia bercampur baur adegan dosa ( berpelukan, 
bercium dan sebagainya) dan pemaparan aurat tentulah amat pasti. 


DOSA KECIL YANG MEMBESAR DAN BERGANDA 


Benar, secara umumnya, ia mungkin masih dianggap dosa-dosa kecil. Dosa kecil disebut oleh nabi 
s. a. w boleh terhapus dengan solat fardhu, solat Jumaat, zikir, istighfar dan pelbagai amalan lain. 
Namun demikian, dosa kecil seperti itu boleh berganda sehingga adakalanya amalan seseorang tidak 
lagi mampu memadamkan keseluruhannya. 

Bilakah itu? 

Ia adalah apabila tontonan kita itu dikongsikan kepada orang lain melalui pendedahan kita sendiri 
sama ada di ketika bercerita berkenaannya, mungkin dalam ulasan kita. Atau lebih teruk lagi 
dipamerkan di FACEBOOK sebagai filem (movies) yang diminati, drama disukai, buku didambai, 
muzik dikagumi dan sebagainya. 

Bagi saya, tindakan mengisi ruang itu dengan sebarang filem yang majoritinya mendedahkan aurat 
dan bercampur-baur pengajarannya adalah sama seperti mempromosikannya, memberikan iklan 
percuma kepadanya, memaklumkan keredhaan kita terhadapnya. 

Mungkin terkecuali jika kita menyiarkan minat kita terhadap movie pengajaran seperti/Cung Fu Panda, 
Toy Stories, Cars, Oma r Mukhtar atau dokumentari dan keagamaan seperti National Geographic, 
Discovery Channel, Berita, Al-Kuliyyah, Tanyalah Ustaz, Halaqah , Akademi Al-Quran dan sebagainya. 
Memaparkan minat kita pada rancangan televisyen atau movie yang jelas bercampur aduk dosa dalam 
majoriti adegannya seperti 'Desparate Housewives' , 'Friends', 'Pretty Women', 'Notting Hill' , 'Kuch 
Kuch Hota Hai', 'HEROES' dan jutaan lagi filem sepertinya. 

Walaupun seseorang itu memang meminati dan menontonnya, namun sedarilah tontonan itu 
mengakibatkan banyak dosa-dosa kecil. Tontontan itu tanda akibat kelemahan diri kita sehingga 
terjebak dalam dosa sebegitu. 

Memaklumkannya kepada orang lain akan minat kita terhadap filem itu adalah dosa gandaan yang 
lain. Ia adalah sebuah promosi iklan secara percuma. Malah mendedahkan sokongan kita 
terhadap movie dan drama bermaksiat. Bukan sekadarmow'e sahaja malah hal yang sama terpakai 
buat promosi buku, novel, muzik dan public figure atau artis (khususnya di facebook). 

Saya bimbang, keghairahan berkongsi segala-galanya di dalam facebook, blog dan forum akan tanpa 
sedar mempergandakan dosa seseorang. 

Kecuali jika diyakini dengan ilmu dan iman bahawa pengajaran BAIK dari filem yang ingin dikongsi 
tersebut atau ditanda sebagai 'like' itu MELEBIHI UNSUR DOSA DAN BURUK. Sebagaimana drama- 
drama bermesej Islam, penuh pengajaran tetapi masih dilakonkan oleh pelakon mendedah aurat. 

Jika diyakini unsur positifnya melebihi dan negatif, tatkala itu mungkin wujudnya sedikit justifikasi 
untuk dipapar dan ditonjolkan dalam senarai drama diminati. Dengan niat agar orang lain turut 
mendapat pengajarannya. 

Selain berkongsi minat terhadap hal yang disebut di atas, ada juga yang mendedahkan dosanya 
melalui gambar. Gambar seperti : 

Ketika sedang minum arak. 

Hadiri parti penuh maksiat. 

Hadiri majlis dosa. 


Sedang berpelukan lelaki wanita. 

Bersentuhan wanita dan lelaki yang bukan mahram. (Walaupun bagi seorang doktor kerana 
keperluan, tetapi gambar sedemikian PATUT disembunyikan) 

Sekiranya semua yang disebut tadi dikongsi di facebook dan blog, kita bimbang individu terbabit 
tergolong di dalam kategori penyebar dosa dan pembuka aib diri sendiri. 

Nabi s. a. w memberi ingatan : 

Setiap umatku (boleh) diampunkan kecuali mereka yang mendedahkan (dosanya), ada di 
kalangan yang mendedahkan ini, melakukan suatu dosa di waktu malam, berpagi-pagi 
sedang Allah menutup keaiban dosa itu, namun tiba-tiba dia mendedahkan seraya berkata 
Wahai fulan, semalam aku lakukan itu dan ini.. " maka terhapuslah tutupan tuhannya dan 
jadilah ia membuka (rahmat) Allah yang (sebelum ini) menutup keaibannya. 
(Riwayat Al-Bukhari dan Muslim) 


SEMBUNYIKAN DAN TAUBAT 

Justeru itu, jadikanlah dosa peribadi disebabkan menonton filem bercampur maksiat, atau menyukai 
musik hedonisme, ata melakukan maksiat secara fizikal seperti zina, curi, tidak solat dan sebagainya, 
sama ada kecil atau besar yang dilakukan di rumah, tersembunyi adalah antara individu terbabit 
dengan Allah . Tujuannya agar seseorang itu beroleh rahmat Allah dan diberi hidayahuntuk bertaubat 
sebelum maut menjelma. 

Mungkin disebabkan pendedahannya, apabila ia ingin atau telah bertaubat, sukar untuknya untuk 
memaklumkan kepada semua yang pernah mendengar atau mengetahui pendedahannya agar 
bertaubat sama, malah taubatnya juga mungkin diragui orang lain atau paling kurang, membawa 
masalah dalam hati seperti boleh menumbulkan riya'. 

Justeru, jalan terbaik atas apa jua bentuk dosa yang telah atau pernah dilakukan adalah SENYAP 
DAN SEMBUNYIKAN. Ia bukan hipokrit! Tetapi ia dituntut oleh Allah dan rasul-Nya dan usahakan 
bertaubat. Hipokrit adalah bagi mereka yang berpura-pura baik, tetapi dalam hal ini, si pelaku dosa 
hanyalah menyembunyikan dosanya. Tidak timbul persoalan dia cuba mengabui mata orang ramai 
dan berpura-pura baik. 

Rasulullah bersabda : 

"Jauhilah perkara-perkara keji (maksiat) yang telah dilarang oleh Allah, sesiapa yang telah 
melakukannya, hendaklah dia menyembunyikannya dengan tutupan (yang diberikan) Allah 
dan bertaubat kepada Allah. Jika sesiapa menampakkan perkara keji ( yang dilakukannya ) 
kepada kami, kami akan menjatuhkan hukuman yang telah diperintahkan oleh Allah. " 

[Dikeluarkan oleh Al-Hakim dalam Al-Mustadrak, hadis no: 7615 dan beliau berkata: "Hadis ini sahih 
atas syarat kedua-dua syeikh (Al-Bukhari dan Muslim) dan mereka tidak mengeluarkannya." Ini 
dipersetujui oleh Al-Zahabi.] 

Pengecualiannya hanyalah apabila kes melibatkan aib dan dosa ini diajukan di mahkamah untuk 
menangani sesuatu kes, atau ketika merujuk kepada kaunselor yabg diyakini untuk membantu dan 
ilmuan Islam untuk mengetahu ihukum dan kaedah pemulihan. 


Allah itu maha pengampun dan sentiasa menginginkan kita untuk bertaubat dan beristighfar, maka 
antara ciri taubat yang mudah diterima adalah apabila dosa tidak didedahkan. 

Di dalam sebuah lagi hadis disebutkan 

Nabi bersabda : (Di akhirat kelak) Allah akan menghampiri seorang hambanya yang 
mukmin lalu melindunginya lalu berkata : "Adakah kamu tahu dosa kamu ini? Adakah kamu 
sedar dosa ini?" Lalu jawab lelaki itu: "Ya Wahai Tuhan.. " dan sehingga dia mengakui 
dosanya dan merasakan dia akan binasa (dihukum), Allah berkata : "Aku telah 
menutupinya di dunia dahulu ( dari pengetahuan manusia), dan hari ini aku akan 
mengampunkannya. " 

( Riwayat Al-Bukhari ) 

Jelas dari hadis di atas, dosa yang dilakukan dan tidak didedahkan berpeluang mendapat belas 
kasihan Allah di akhirat untuk diampuni. Namun bagi mereka yang telah lebih dahulu berbangga 
bercerita, mengiklan, promosi dan sebagainya sejak di dunia lagi, dibimbangi tidak cukup layak 
mendapat belas kasihan dan rahmat Allah serta pengampunannya. 


Segeralah memadam paparan minat dan keterlibatan terhadap apa jua aktiviti, tayangan, muzik, 
bacaan selain untuk Allah, rasul dan apa yang mendekatkan diri kepada keredhaan Allah. Walau 
sebanyak, sedalam manapun minat, sejauh manapun keterlibatan, sembunyikan ia, bukan bertujuan 
untuk menipu manusia lain, tetapi agar dia tidak tergolong dalam kalangan berbangga dengan 
dosanya, mempromosi, membuka aib sendiri dan mengiklan kejahatan kepada orang lain. 

Semaklah facebook anda, blog, website, forum dan sembangan harian agar tidak tersalah dan 
mempergandakan dosa. 


